《闰三月一日与永兴王宜川王赏花》
明代·朱诚泳

花时开宴席，兹晨属良辰。雁行列长幼，谊重惟天伦。

斗酒起相寿，于焉见情真。欢乐岂徒尔，一一难具陈。

新声奋逸响，蕴结良以伸。鸿宝启神秘，谁贻千祀身。

去年七兄弟，今岁唯三人。茫茫大块间，宁择疏与亲。

蜉蝣竞朝夕，蟪蛄悲秋春。何不娱心意，郁郁徒苦辛。

作者简介：（1458—1498）安徽凤阳人。明宗室。号宾竹道人。太祖第二子秦王朱樉玄孙。弘治元年袭封秦王。长安有鲁齐书院，久废，诚泳别易地建正学书院，又于其旁建小学，择军士子弟延儒生教授。工诗。著有《经进小鸣集》。卒谥简。